b'\n_START_ARTICLE_\nBalada o ta\xc5\xa1\xc4\x8dici\n_START_SECTION_\nVsebina\n_START_PARAGRAPH_\nLuka in Tona sta stanovalca v domu za ostarele. Tone je po\xc5\xbere\xc5\xa1en, pohoten, zloben starec, ki v svoji bridki osamljenosti sovra\xc5\xbei ves svet, Luka pa je\xc2\xa0\xc2\xbbumetnik\xc2\xab, pobo\xc5\xbeno zaljubljen v naravo in pti\xc4\x8de; po ta\xc5\xa1\xc4\x8dici, ki jo je bil ujel in jo ima v kletki ob oknu, je izrezljal leseno, \xc4\x8duva jo kot zaklad, ker je kakor \xc5\xbeiva \xe2\x80\x93 Luka je bil v svoje delo vlo\xc5\xbeil srce in du\xc5\xa1o, osre\xc4\x8duje ga, mu olaj\xc5\xa1uje tegobe starosti in samote. Anka ima Luka rada, rada poslu\xc5\xa1a, ko ji pripoveduje o pti\xc4\x8dih, ujete mu pomaga spu\xc5\xa1\xc4\x8dati v prostost. Toneta to stra\xc5\xa1no jezi, saj bi lahko ujete pti\xc4\x8de zamenjal za denar ali za cigarete. Tudi Mini v sosednji sobi je Luka pri srcu, obi\xc5\xa1\xc4\x8de oba mo\xc5\xa1ka, da bi z njima malo poklepetala. A pogovor ni prijeten, Tone je poln zlobe, ljubosumen na Luka, ki mu Mina poklanja ve\xc4\x8d pozornosti kot njemu. Ko po naklju\xc4\x8dju Mina in Anka ostaneta v sobi sami, Lukova ta\xc5\xa1\xc4\x8dica, ki je \xc5\xbee prej kazala znamenja onemoglosti, pade mrtva na dno kletke. V strahu za Luka dasta \xc5\xbeenski v kletko izrezljano ta\xc5\xa1\xc4\x8dico, v upanju, da Luka zamenjave ne bo opazil, saj zaradi mrene zelo slabo vidi. Namen se jima posre\xc4\x8di. Mina na skrivaj prazni pti\xc4\x8djo podobico s hrano, pri tem pa jo zaloti Tone, odkrije prevaro in se \xc5\xa1kodo\xc5\xbeeljno pripravlja, da jo bo oznanil Luku. Mina je odlo\xc4\x8dena, da to za vsako ceno prepre\xc4\x8di; premi\xc5\xa1ljeno izrabi Tonetovo pohoto in ga s sladkimi obljubami tako razburi, da ga zadene kap. Luka je sicer re\xc5\xa1ila, a ne zase: na sprehod z njo bo \xc5\xa1el Luka takrat, ko bo izrezljal\xc2\xa0\xc2\xbb\xc5\xbeivega\xc2\xab\xc2\xa0\xc5\xa1krjan\xc4\x8dka. Mini ostane le \xc4\x8dakanje \xe2\x80\xa6 morda za vse dni, kar jih je \xc5\xa1e ostalo \xe2\x80\xa6'